KOMISIJAS ZIŅOJUMS EIROPAS PARLAMENTAM UN PADOMEI par to, kā īsteno Eiropas Parlamenta un Padomes Regulu (EK) Nr. 453/2008 attiecībā uz ceturkšņa statistiku par brīvajām darbvietām Kopienā /* COM/2010/0421 galīgā redakcija */





[pic] | EIROPAS KOMISIJA | Briselē, 4.8.2010 COM(2010) 421 galīgā redakcija KOMISIJAS ZIŅOJUMS EIROPAS PARLAMENTAM UN PADOMEI par to, kā īsteno Eiropas Parlamenta un Padomes Regulu (EK) Nr. 453/2008 attiecībā uz ceturkšņa statistiku par brīvajām darbvietām Kopienā KOMISIJAS ZIŅOJUMS EIROPAS PARLAMENTAM UN PADOMEI par to, kā īsteno Eiropas Parlamenta un Padomes Regulu (EK) Nr. 453/2008 attiecībā uz ceturkšņa statistiku par brīvajām darbvietām Kopienā 1. Ievads Kopumā brīvās darbvietas tiek uzskatītas par svarīgu elementu darba tirgus pieprasījuma analīzei. Komisijai un Eiropas Centrālajai bankai ir vajadzīgi ceturkšņa dati par brīvajām darbvietām, lai pārraudzītu brīvo darbvietu skaita īstermiņa svārstības ekonomikas ciklā un darba tirgū. Saistībā ar Eiropas Nodarbinātības stratēģiju Komisijai ir vajadzīgi dati par brīvajām darbvietām pa saimnieciskās darbības nozarēm, lai pārraudzītu un analizētu darbaspēka pieprasījuma līmeni un struktūru. Ar Eiropas Parlamenta un Padomes 2008. gada 23. aprīļa Regulu (EK) Nr. 453/2008 attiecībā uz ceturkšņa statistiku par brīvajām darbvietām Kopienā[1] tika izveidots satvars brīvo darbvietu ceturkšņa statistikas sagatavošanai, nosūtīšanai un novērtēšanai. Saskaņā ar Regulas (EK) Nr. 453/2008 10. pantu Komisija līdz 2010. gada 24. jūnijam un pēc tam reizi trijos gados iesniedz Eiropas Parlamentam un Padomei ziņojumu par šīs regulas īstenošanu. Paredzēts, ka minētajā ziņojumā izvērtē dalībvalstu sniegtās statistikas kvalitāti un Eiropas kopsavilkuma rādītāju kvalitāti un norāda, kurās jomās ir iespējami uzlabojumi. Šis ir pirmais ziņojums, kas Komisijai jāiesniedz Eiropas Parlamentam un Padomei. 2. Īstenošanas posmi 2.1. Īstenošanas regulas Īsi pēc Regulas (EK) Nr. 453/2008 pieņemšanas tika pieņemtas divas Komisijas īstenošanas regulas, kas aptver vairākus detalizētus aspektus, kuri saskaņā ar Regulu (EK) Nr. 453/2008 ir jāprecizē turpmāk komitoloģijas procedūrā. - Ar Komisijas Regulu (EK) Nr. 1062/2008[2] paredz: • sezonālās koriģēšanas procedūras Regulas (EK) Nr. 453/2008 3. panta 3. punkta piemērošanai. Tajā minēts, ka sezonāli koriģēto datu nosūtīšanu sāk vēlākais tad, kad pieejamas laikrindas vismaz par 16 novērošanas periodiem. Regulas pielikumā paredzēts, kādā NACE 2. red. kopsavilkuma līmenī jānosūta dati; • struktūru, saturu un nosūtīšanas termiņus kvalitātes ziņojumiem, kuri dalībvalstīm jāiesniedz Komisijai saskaņā ar Regulas (EK) Nr. 453/2008 6. panta 2. punktu. Pirmais kvalitātes ziņojums jānosūta Komisijai vēlākais 2011. gada 31. augustā. - Komisijas Regula (EK) Nr. 19/2009[3] aptver šādus aspektus: • definīcijas, kas saistītas ar „brīvo darbvietu” Regulas (EK) Nr. 453/2008 2. panta 1. punkta piemērošanas nolūkos, īpaši uzskaitījums „aktīvi rīkoties, lai sameklētu piemērotu kandidātu” un „noteikta laikposma” jēdziens brīvās darbvietas aizpildīšanai; • atsauces datumus ceturkšņa rādītāju vākšanai, dodot priekšroku pastāvīgai datu vākšanai vai reprezentatīva vidējā rādītāja aprēķinam ceturksnī; • nosūtīšanas termiņus un pirmā pārskata ceturkšņa datumu, kas minēts Regulas (EK) Nr. 453/2008 5. panta 1. punktā. Nosūtīšanas termiņš ir 70 dienas pēc ceturkšņa beigām. Ierobežots dalībvalstu skaits, kurās nodarbināto skaits ir lielāks par 3 % no Eiropas Savienības kopējā nodarbināto skaita, nosūta informāciju par brīvo darbvietu un aizņemto posteņu kopskaitu 45 dienu laikā. Pirmais pārskata ceturksnis ir 2010. gada pirmais ceturksnis. Tādējādi netieši tiek paredzēts atsauces periods retrospektīvo datu nosūtīšanai, tas ir, par 2009. gada četriem ceturkšņiem; • kurām dalībvalstīm jāveic priekšizpēte par datu vākšanu no uzņēmējdarbības vienībām, kurās ir mazāk par desmit nodarbinātajiem[4], kā paredzēts Regulas (EK) No 453/2008 7. panta 1. punktā; minētās priekšizpētes struktūru un termiņu, kad tā jāiesniedz Komisijai (2010. gada februāris); • kurām dalībvalstīm jāveic priekšizpēte par datu vākšanu saistībā ar NACE 2. red. O, P, Q, R un S sadaļu[5], kā paredzēts Regulas (EK) No 453/2008 7. panta 1. punktā, minētās priekšizpētes struktūru un termiņu, kad tā jāiesniedz Komisijai (2010. gada februāris). 2.2. Resursu palielināšana Komisija sadarbībā ar dalībvalstīm 2008. un 2009. gadā veica vairākus pasākumus, lai nodrošinātu, ka dalībvalstis ievēro ziņošanas prasības saskaņā ar dažādām regulām. - Dotācijas: lai nodrošinātu resursus, kas vajadzīgi, lai īstenotu tiesisko pamatu, tika publiskoti divi uzaicinājumi iesniegt priekšlikumus (viens ik gadu), kas attiecas tikai uz Eiropas Statistikas sistēmu. Galveno uzmanību pievērsa aptvēruma un kvalitātes uzlabošanai datiem par brīvajām darbvietām uzņēmējdarbības vienībās, kurās ir mazāk par desmit nodarbinātajiem, un datiem saistībā ar NACE 2. red. O, P, Q, R un S sadaļu. Valstis, kas iesniedza priekšlikumus un saņēma finanšu atbalstu no Eiropas Komisijas: Austrija, Dānija, Malta, Itālija, Latvija, Polija, Rumānija, Norvēģija un Horvātija. - Semināri : Eurostat piedalījās divu metodikas semināru organizēšanā, kas 2008. gada decembrī notika Nirnbergā (Vācija) un 2009. gada novembrī — Neišatelē (Šveice). Seminārā aktīvi piedalījās aptuveni divdesmit dalībvalstis un pārējās valstis, piemēram, Norvēģija, Šveice un Izraēla, kā arī starptautiskās organizācijas (Eiropas Centrālā banka un ESAO). Semināra mērķis bija apmainīties ar labāko praksi un pieredzi, vācot statistiku par brīvajām darbvietām, un apspriest metodikas jautājumus. - Darbs dalībvalstīs : visas dalībvalstis apstiprināja, ka tās kopumā spēja nodrošināt vajadzīgo datu vākšanu par 2010. gada pirmo pārskata ceturksni, tomēr paredzams, ka saistībā ar pirmo pārskata ceturksni varētu rasties šādas grūtības: a) aptvēruma problēmas — dažām dalībvalstīm būs grūtības aptvert NACE 2. red. O līdz S sadaļu, īpaši O sadaļu, un uzņēmējdarbības vienības, kurās ir mazāk par desmit nodarbinātajiem; b) trūkst detalizētu metodisko norādījumu; c) zema precizitāte darbvietu aplēsēs dalījumā pa saimnieciskajām darbībām. Paredzams, ka minētās grūtības ar laiku pārvarēs, jo dalībvalstis gūst arvien vairāk pieredzes, vācot statistiku par brīvajām darbvietām un uzlabojot datu vākšanas sistēmas. Eurostat sadarbībā ar dalībvalstīm izstrādās skaidrus metodiskos norādījumus, kurus izmantos turpmākajā darbā. 2.3. Finanšu darbības 2010. gadā Regulas (EK) Nr. 453/2008 8. panta 1. punktā paredzēts, ka „pirmajos trijos datu vākšanas gados dalībvalstis var saņemt Kopienas finanšu ieguldījumu darba veikšanas izmaksās”. Tālab 2010. gada 24. martā tika izsludināts uzaicinājums iesniegt priekšlikumus (attiecas tikai uz Eiropas Statistikas sistēmu) ar kopējo summu, kas piešķirama saņēmējiem, EUR 800 000. 3) Dalībvalstu sniegtās statistikas kvalitāte Pirmais pārskata ceturksnis, par kuru valstīm ar likumu noteikta prasība sniegt datus, ir 2010. gada pirmais ceturksnis. Pirmie dati bija jānosūta līdz 15. maijam un 10. jūnijam. Turklāt līdz 2011. gada 31. augustam dalībvalstīm jānosūta detalizēti kvalitātes ziņojumi. Pagaidām nav iespējams veikt plašāku novērtējumu par datu kvalitāti. Nākamajā ziņojumā Eiropas Parlamentam un Padomei, kas sekos pēc trim gadiem, iekļaus detalizētu kvalitātes novērtējumu. Tomēr, izmantojot datus, kurus dalībvalstis brīvprātīgi nosūtīja Eurostat un kas tika papildināti ar kvalitatīvu informāciju, ko ieguva, sagatavojot seminārus, var veikt provizorisku novērtējumu. Attiecībā uz saņemto datu pilnīgumu, 2009. gada ceturtā ceturkšņa stāvokli var rezumēt šādi: - septiņpadsmit valstis[6] ir nosūtījušas visus mainīgos, kas ir paredzēti regulās; - sešas valstis nav nosūtījušas visus mainīgos, kas ir paredzēti regulās. Spānija, Francija un Itālija, veicot priekšizpēti, ir analizējušas iespēju vākt trūkstošos mainīgos. Portugāle nesniedz datus par NACE 2. red. O sadaļu, un Nīderlande sniedz datus tikai par aizņemtajiem posteņiem visai ekonomikai kopumā; - septiņas valstis[7] vēl nav nosūtījušas vai ir pārtraukušas[8] datu nosūtīšanu par brīvajām darbvietām. Arvien vairāk dalībvalstu izplata statistiku par brīvajām darbvietām valsts līmenī vai nu paziņojumos presei, vai arī publicējot rādītājus savās tīmekļa vietnēs. Tas liecina par valstu pārliecību, ka dati ir pietiekami kvalitatīvi, lai tos publiskotu. 4) Eiropas kopsavilkuma rādītāju kvalitāte Eiropas kopsavilkuma rādītājus būs iespējams novērtēt tikai pēc trim gadiem nākamajā ziņojumā Eiropas Parlamentam. Tomēr, tā kā dažas valstis nevāc un turpmākajos gados nevāks informāciju par uzņēmējdarbības vienībām, kurās ir desmit vai mazāk nodarbināto, vai par NACE 2. red. O sadaļu, īstermiņā nebūs iespējams aprēķināt Eiropas kopsavilkuma rādītājus, kas aptver visas uzņēmējdarbības vienības pēc lieluma un visas tautsaimnieciskās darbības. Eurostat turpinās apspriedes ar dalībvalstīm, lai aizpildītu aptvēruma robus un tādējādi aprēķinātu Eiropas kopsavilkuma rādītājus visai ekonomikai. 5) Svarīgākie uzlabojumi un pēdējās tendences Lielākajā daļā dalībvalstu 2009. gadā un 2010. gada sākumā tika īstenoti vairāki uzlabojumi. Visas valstis jau ir pabeigušas vai gandrīz pabeigušas pāreju no NACE 1. red. klasifikācijas uz NACE 2. red. klasifikāciju. Dānija, Austrija un Norvēģija 2009. gadā izstrādāja jaunas nacionālās brīvo darbvietu aptaujas; tās palīdzēs minētajām valstīm ievērot likumā noteiktās prasības. Spānija un Francija ir pielāgojušas anketas, lai saskaņotu konceptu, kas tajās izmantots, ar Regulas (EK) Nr. 453/2008 brīvo darbvietu konceptu. Ungārija paplašināja aptauju aptvērumu uz uzņēmējdarbības vienībām, kurās ir mazāk par pieciem nodarbinātajiem. Visbeidzot Apvienotā Karaliste ir pirmā dalībvalsts, kas sākusi sagatavot sezonāli koriģētus rādītājus. Turklāt definīcija ir saskaņota ar to, kas iekļauta regulā. Rezultātā statistikai par brīvajām darbvietām izmanto saskaņotu definīciju. Eurostat 2010. gada sākumā no visām attiecīgajām dalībvalstīm, izņemot Vāciju, kas ir nolēmusi vākt datus par valsts pārvaldi (priekšizpēte tādējādi nav vajadzīga), ir saņēmis datus par priekšizpēti, kas paredzēta Regulas (EK) Nr. 453/2008 7. panta 1. punktā. Dokumentāciju patlaban sīki analizē, bet svarīgākie ziņojumu secinājumi ir šādi: - Austrija. Attiecībā uz NACE 2. red. O līdz S sadaļas klasifikāciju ir vairākas problēmas uzņēmējdarbības reģistrā, kas vidējā termiņā ir jāuzlabo, tomēr no 2010. gada pirmā ceturkšņa NACE 2. red. O līdz S sadaļas tiks sniegtas. - Dānija. Priekšizpētē nekonstatēja būtiskus sarežģījumus saistībā ar datu vākšanu par brīvajām darbvietām uzņēmumos, kuros ir mazāk par desmit nodarbinātajiem, un NACE 2. red. O līdz S sadaļu. Tomēr Dānija ir nolēmusi atlikt NACE 2. red. O līdz S sadaļas datu vākšanu. Datus par brīvajām darbvietām uzņēmumos, kuros ir mazāk par desmit nodarbinātajiem, sāks vākt no 2010. gada pirmā ceturkšņa. - Francija. Priekšizpētē secināja, ka 2008.–2012. gadā būs iespējams vākt datus attiecībā uz brīvajām darbvietām uzņēmumos, kuros ir mazāk par desmit nodarbinātajiem, tikai par gadu. Paredzams, ka 2013. gadā varētu rasties iespēja aprēķināt ceturkšņa statistiku par brīvajām darbvietām uzņēmumos, kuros ir mazāk par desmit nodarbinātajiem. Savukārt dati par R un S sadaļu un NACE 2. red. P un Q sadaļas dati par privāto sektoru tiek vākti. Attiecībā uz NACE 2. red. O, P un Q sadaļām, kas ir par valsts pārvaldi, ceturkšņa dati nebūs pieejami (tika gada dati, sākot no 2013. gada). - Spānija. Priekšizpētē secināja, ka, lai gan tas ir sarežģīti un dārgi, ir iespējams vākt ceturkšņa datus par brīvajām darbvietām NACE 2. red. O sadaļai, un tos nosūtīs par 2010. gada 1. ceturksni (atsauces periods). NACE 2. red. P, Q, R un S sadaļas dati tiek vākti. - Itālija. Pētījumā secināja, ka visas līdz šim apsvērtās iespējas, lai vāktu datus par uzņēmējdarbības vienībām, kurās ir mazāk par desmit nodarbinātajiem, un datus saistībā ar NACE 2. red. O līdz S sadaļu, nav īstenojamas. Vērtējums ir pozitīvāks attiecībā uz iespējām vākt datus saistībā ar NACE 2. red. O līdz S sadaļu par privāto sektoru. Jebkurā gadījumā ir jāveic papildu analīze, un 2010. gada decembrī tiks sniegti konkrētāki secinājumi. - Malta. Galvenie pētījuma secinājumi liecina, ka datus saistībā ar NACE O līdz S sadaļu ir iespējams vākt, tomēr kvalitātes un izmaksu apsvērumi saistībā ar datu vākšanu par uzņēmējdarbības vienībām, kurās ir mazāk par desmit nodarbinātajiem, liedz šo iespēju. Eurostat strādās ar dalībvalstīm rīcības plānu izstrādei, lai pēc iespējas paplašinātu aptvērumu, ņemot vērā problēmas, kas ir aprakstītas priekšizpētē. 6) Secinājumi Pēc Regulas (EK) Nr. 453/2008 publicēšanas ir pieņemtas divas īstenošanas regulas, kurās detalizētāk aplūkoti tehniskie jautājumi. Dalībvalstis 2008. un 2009. gadā ir saņēmušas finanšu atbalstu, lai sagatavotos ceturkšņa datu pārsūtīšanai par brīvajām darbvietām 2010. gada pirmajā ceturksnī. Kā paredzēts Regulā (EK) Nr. 453/2008, finanšu atbalstu turpinās sniegt 2010.–2012. gadā. 2008. un 2009. gadā notika divi semināri, lai uzlabotu tehniskās spējas un dalītos ar pieredzi brīvo darbvietu jomā. Minēto un citu centienu rezultātā 2010. gada sākumā dalībvalstis pilnībā vai gandrīz pilnībā bija gatavas pildīt juridiskās saistības. Tomēr, lai aprēķinātu Eiropas kopsavilkuma rādītājus, ir jāaizpilda atlikušie aptvēruma robi. Nākamajā ziņojumā Eiropas Parlamentam un Padomei, kas paredzēts 2013. gada jūnijā, tiks apkopota detalizētāka informācija no valstu kvalitātes ziņojumiem un datu oficiālās pārsūtīšanas; tas ļaus veikt pilnīgāku novērtējumu par brīvo darbvietu ceturkšņa statistikas kvalitāti un atbilstību. [1] OV L 145, 4.6.2008., 234. lpp. [2] Komisijas 2008. gada 28. oktobra Regula (EK) Nr. 1062/2008, ar ko attiecībā uz sezonālās koriģēšanas procedūrām un kvalitātes ziņojumiem īsteno Eiropas Parlamenta un Padomes Regulu (EK) Nr. 453/2008 attiecībā uz ceturkšņa statistiku par brīvajām darbvietām Kopienā (OV L 285, 29.10.2008., 3. lpp.). [3] Komisijas 2009. gada 13. janvāra Regula (EK) Nr. 19/2009, ar ko attiecībā uz brīvās darbvietas definīciju, datu vākšanas atsauces datumiem, datu nosūtīšanas specifikācijām un priekšizpēti īsteno Eiropas Parlamenta un Padomes Regulu (EK) Nr. 453/2008 attiecībā uz ceturkšņa statistiku par brīvajām darbvietām Kopienā (OV L 9, 14.1.2009., 3. lpp.). [4] Dānija, Francija, Itālija un Malta. [5] Dānija, Vācija, Spānija, Francija, Itālija, Malta un Austrija. [6] Bulgārija, Čehijas Republika, Vācija, Igaunija, Grieķija, Kipra, Latvija, Lietuva, Luksemburga, Ungārija, Malta, Polija, Rumānija, Slovēnija, Slovākija, Somija un Zviedrija. [7] Beļģija, Dānija, Austrija, Īrija, Islande, Norvēģija un Šveice. [8] Beļģija 2007. gada 4. ceturksnī pārtrauca datu sūtīšānu par brīvajām darbvietām.